የአዲስ አበባ ነዋሪዎች በባቡር አገልግሎት መቸገራቸውን ገለጹ
በሥራ መግቢያና መውጫ ሠዓት ባቡሮች ከልክ በላይ ተሳፋሪ በመጫናቸው እንዲሁም በፍጥነት በየፌርማታው ላይ ባለመድረሳቸው ምክንያት እየተንገላቱ መሆናቸውን የአዲስ አበባ ቀላል ባቡር አገልግሎት ተጠቃሚዎች ገልጹ፡፡የአዲስ አበባ ቀላል ባቡር የማስፋፍያ ስራ ቢያከናወን እነዚህ እና ሌሎች በከተማዋ እየታዩ ያሉት የትራንስፖርት ችግሮችን ሊቀርፍ እንደሚችል ለዋልታ ቴሌቪዥን ሐሳባቸውን ገልጸዋል፡፡  የአዲስ አበባ ቀላል ባቡር ትራንዚት አገልግሎት የኮሚዩኒኬሽን ዳይሬክተር አወቀ ሙሉ እንደተናገሩት በስራ መውጫና መግቢያ ሰአት ያለውን መጨናነቅ ለመቀነስ ባቡሮቹን ጥንድ ጥንድ በማድረግ ችግሩን ለመቅረፍ እየሰራ ቢሆንም በባቡሮቹ መስመሮች ላይ የሚደርሱ የትራፊክ አደጋዎች በተመደበው ሰዓት ፌርማታዎች ላይ ለመድረስ አገልግሎቱን መስጠት እንዳይችሉ እንቅፋት እንደሆነባቸው ገልጸዋል፡፡አገልግሎቱን ለመስጠት 41 ባቡሮች የተገዙ ቢሆንም ለደህንነት በሚሰጠው ልዩ ትኩረት ምክንያት አሁን ላይ 26 ባቡሮች ስራቸወን እያከናወኑ ይገኛሉ፤ ቀሪዎቹ የፍተሻ ምርመራ ስለሚደረግላቸውና ሁሉም በአንድ ጊዜ ወደ አገልግሎት ቢሰማሩ እየተከሰተ ያውን የባቡሮች ግጭት ሊያባብሰው እንደሚችልም አቶ አወቀ አክለው ገልጸዋል፡፡የኢትዮጵያ ምድር ባቡር ከኮርፖሬሽን የሕዝብ ግንኙነት ዳይሬክተር አቶ ደረጀ ተፈራ በበኩላቸው የአዲስ አበባ ቀላል ባቡር ሁለተኛ ምዕራፍ ስራን ለመጀመር የገንዘብ ችግር እንዳጋጠመው ገልጸው፣ ኮርፖሬሽ ለግንባታው ስራ አስፈላጊ የሆነ ዲዛይን ሰርቶ ከከተማዋ ማስተር ፕላን ጋር የማናበብ ተግባር እየተከናወነ መሆኑን አስታውቀዋል፡፡የአዲስ አበባ ቀላል ባቡር ትራንዚት በሁለቱም መስመሮች በቀን እስከ 120ሺህ ለሚደረስሱ ዜጎች አገልግሎት በመስጠት 400 ሺህ ብር በላይ ገቢ እንደሚያገኝ ዋልታ ዘግቧል፡፡